જો ક્યારેક તમને એમ લાગે કે મારી દીકરીએ કાંઇ ખોટું કહ્યું કે કર્યું છે તો તમે તેને નિખાલસપણે ઠપકો આપજો. પરંતુ તેને પ્રેમથી સમજાવજો. તેનું મન બહુ જ નરમ અને તરત દુભાઈ જાય તેવું છે. જો ક્યારેક તેને ઓછું આવી જાય તો ત્યારે તમે તેની પડખે ઊભા રહેજો. એવે સમયે તમારે તેનાં તરફ થોડું ધ્યાન આપવું જરૂરી બની જશે. ક્યારેક જો તે માંદી પડી જાય તો તેની થોડી કાળજી રાખજો. એ કાળજી જ તેને માટે સારામાં સારી દવાની ગરજ સારશે. જો ક્યારેક તેનાથી કાંઇ ભૂલચૂક થઇ જાય તો ફરી એવું ન થાય એવો પાઠ તેને ભણાવજો. પરંતુ તેની સાથે તાદાત્મ્ય પણ સાધજો. તે હજુ શીખી રહી છે, તેને સમજવાની કોશિશ કરજો – મારી દીકરીને ખુશ રાખજો!